钦定古今图书集成/明伦汇编/官常典/第500卷 > 李进卿
## 钦定古今图书集成/明伦汇编/官常典/第500卷 > 李进卿

按《宋史》本传：“进卿，并州晋阳人。少以骁勇隶护圣军。
晋天福中，杜重威率师败安重荣于宗城，进卿力战
有功，擢为兴顺军校。周祖开国，命领所部兵戍灵寿，
久之，迁龙捷指挥使。显德初，从世宗战高平，改铁骑
指挥使，历散员左射都校，改铁骑及内殿直都虞候。
宋初，领贵州刺史，三迁铁骑左厢都指挥使，领乾州”
团练使。乾德初，迁控鹤左厢都指挥使，改汉州团练
使。三年，转虎捷左厢都指挥使，领澄州团练使。是岁
冬，伐蜀，以进卿为归州路行营步军都指挥使，拔巫
山砦，下夔、万二州。蜀平，录功拜侍卫亲军步军都虞
候，领保顺军节度。开宝二年，太祖亲征河东，留进卿
为在京都巡检。颍州刺史常晖、淄州刺史韩光愿分
为河南、北巡检。及还，改亲军马军都虞候。六年，迁步
军都指挥使，领静江军节度。卒，年五十九，赠侍中。子
延渥、延信。